SKRIFTLIG FORESPØRGSEL P-1749/00

af Rodi Kratsa-Tsagaropoulou (PPE-DE) til Kommissionen

(25. maj 2000)

Om: Valg i Kosovo

I Kosovo vil de første kommunalvalg blive afholdt dette efterår.

Det er overordenlig vigtigt, at dette forehavende lykkes, fordi demokratiet på lokalt plan udgør grundlaget for den politiske genopbygning af området, som de europæiske folk sætter stærke moralske og materielle kræfter ind på.

Vil Kommisionen deltage i forberedelserne og overvågningen af valgproceduren samt oprettelsen af de første kommunalråd, som vil fremgå af disse valg?

Svar afgivet på Kommissionens vegne af Christopher Patten

(26. juni 2000)

I henhold til ansvarsfordelingen inden for De Forenede Nationers mission i Kosovo (UNMiK) har Fællesskabet ansvaret for den økonomiske omstrukturering, genopretning og udvikling under søjle 4. Kommissionen er direkte involveret i forvaltningen og finansieringen af denne søjle, der ledes af en tjenestemand ved Kommissionen, som også er stedfortrædende særlig repræsentant for De Forenede Nationers generalsekretær. Administrationsudgifterne afholdes over Fællesskabets budget. Størstedelen af finansieringen af arbejdet under denne søjle dækkes af Unionen og ved hjælp af fællesskabsmidler. Tilrettelæggelsen af donorkoordinationsmekanismen i sådanne spørgsmål varetages af Kommissionen og Verdensbanken.

Desuden er Organisationen for Sikkerhed og Samarbejde i Europa (OSCE) den ledende myndighed for søjle 3 under UNMiK, dvs. for spørgsmål om institutionsopbygning, borgersamfund og valg. Det er derfor OSCE, der har hovedansvaret for tilrettelæggelsen af de forestående kommunalvalg. Udgifterne til dette arrangement og resten af arbejdet under denne søjle afholdes af OSCE's medlemmer. Selv om dette betyder, at medlemsstaterne i henhold til OSCE-nøglen betaler 67 % af disse udgifter, og at Fællesskabet koncentrerer sin indsats om søjle 4, som det er hovedansvarlig myndighed for, yder det også en vigtig bistand på dette område, uden hvilken valgene ikke kan afholdes; Fællesskabet yder således bistand på 5 mio. til hardware til registrering af borgere og stemmeberettigede samt til UNMiK's ID-kort og oplysningsvirksomheden over for de stemmeberettigede. Fællesskabet har endnu ikke truffet nogen afgørelse om et yderligere engagement i overvågningen af selve valghandlingen, selv om EU-lønnet personale i marken (dvs. missionen med observatører fra Det Europæiske Fællesskab (ECMM)) utvivlsomt vil spille en rolle.

Kommunalrådenes indsættelse og virke er en sag, der vedrører UNMiK. De finansielle aspekter dækkes af Kosovo-budgettet, hvis største enkeltstående frivillige bidragyder er Fællesskabet, og for hvis vedkommende en betydelig del af resten hidrører fra de økonomiske og toldmæssige strukturer, som Kommissionen med succes har bidraget til at oprette via arbejdet under søjle 4. Fællesskabet har desuden ydet betydelig bistand via sit program for parvist samarbejde, hvis medlemmer er involveret i udarbejdelsen af de nye kommunallove, og som vil vedblive med at levere ekspertrådgivning efter højeste fællesskabsstandarder for kommunaladministration til de valgte ledere, således at der kan sikres et bæredygtigt demokrati på græsrodsniveau.